Komission kertomus Euroopan parlamentille ja neuvostolle Euroopan laajuisesti toimivien koulutusalan yksiköiden sekä alan yksittäistoimien tukemiseksi toteutetun yhteisön toimintaohjelman loppuarvioinnista /* KOM/2008/0337 lopull. */





[pic] | EUROOPAN YHTEISÖJEN KOMISSIO | Bryssel 5.6.2008 KOM(2008) 337 lopullinen KOMISSION KERTOMUS EUROOPAN PARLAMENTILLE JA NEUVOSTOLLE Euroopan laajuisesti toimivien koulutusalan yksiköiden sekä alan yksittäistoimien tukemiseksi toteutetun yhteisön toimintaohjelman loppuarvioinnista SISÄLLYSLUETTELO 1. Johdanto 3 2. Ulkopuolisen arvioinnin taustaa 3 3. Ulkopuolisen arvioinnin sisältö ja menetelmät 4 3.1. Arvioinnin sisältö 4 3.2. Menetelmät 4 4. Arvioijan havainnot ja suositukset: Toimi 1 – tuki tietyille laitoksille 4 4.1. Erikseen nimetyt laitokset, jotka ovat erikoistuneet Euroopan yhdentymistä painottavaan koulutukseen ja tutkimukseen 4 4.1.1. Arvioijan havainnot 5 4.1.2. Arvioijan tärkeimmät suositukset ja komission kommentit 5 4.2. Ihmisoikeuksia ja demokratisointia käsittelevä Euroopan yliopistojen välinen keskus 6 4.2.1. Arvioijan havainnot 6 4.2.2. Arvioijan tärkeimmät suositukset ja komission kommentit 6 4.3. Euroopan erityisopetuksen kehittämiskeskus 7 4.3.1. Arvioijan havainnot 7 4.3.2. Arvioijan tärkeimmät suositukset ja komission kommentit 7 5. Arvioijan havainnot ja suositukset: Toimi 2 – tuki koulutusalalla Euroopan laajuisesti toimiville yhdistyksille 8 5.1. Arvioijan havainnot 8 5.2. Arvioijan tärkeimmät suositukset ja komission kommentit 8 6. Arvioijan havainnot ja suositukset: Toimi 3A – Jean Monnet -toimi 8 6.1. Arvioijan havainnot 9 6.2. Arvioijan pääsuositus ja komission kommentit 9 7. Arvioijan havainnot ja suositukset: Toimi 3B – tuki avoimelle koordinointimenetelmälle koulutusalalla 9 7.1. Arvioijan havainnot 10 7.2. Arvioijan tärkeimmät suositukset ja komission kommentit 10 8. Arvioijan havainnot ja suositukset: Toimi 3 – Kansallisten tuomarien koulutus 10 8.1. Arvioijan havainnot 10 8.2. Arvioijan pääsuositus ja komission kommentit 11 9. Komission päätelmät 11 KOMISSION KERTOMUS EUROOPAN PARLAMENTILLE JA NEUVOSTOLLE Euroopan laajuisesti toimivien koulutusalan yksiköiden sekä alan yksittäistoimien tukemiseksi toteutetun yhteisön toimintaohjelman loppuarvioinnista JOHDANTO Tämä kertomus esitetään yhteisön toimintaohjelman perustamisesta Euroopan laajuisesti toimivien koulutusalan yksiköiden sekä alan yksittäistoimien tukemiseksi 21. huhtikuuta 2004 tehdyn Euroopan parlamentin ja neuvoston päätöksen N:o 791/2004/EY[1] (jäljempänä ”ohjelmapäätös”) 8 artiklan mukaisesti. Sen mukaan komissio esittää Euroopan parlamentille ja neuvostolle kertomuksen ohjelman tavoitteiden toteutumisesta. Kertomuksen perustana on käytettävä muun muassa ulkopuolista arviointia. Ulkopuolinen arviointi tehtiin vuonna 2007 (Euroopan laajuisesti toimivien koulutusalan organisaatioiden sekä alan yksittäistoimien tukemiseksi toteutetun yhteisön toimintaohjelman loppuarviointi). Arviointiin voi tutustua osoitteessa http://ec.europa.eu/dgs/education_culture/evalreports/education/2007/activereport_en.pdf. Tässä kertomuksessa komissio esittää kantansa loppuarvioinnissa tehtyihin päätelmiin ja suosituksiin. ULKOPUOLISEN ARVIOINNIN TAUSTAA Ohjelmapäätös toimi huhtikuusta 2004 joulukuuhun 2006 oikeusperustana useille yhteisön koulutusalalla toteuttamille toimille. Ohjelma jakautui seuraaviin viiteen erilliseen toimeen: - Toimi 1: tuki seitsemälle erikseen nimetylle laitokselle (College of Europe, Firenzen yliopistollinen Eurooppa-instituutti, Julkisen hallinnon Eurooppa-instituutti, Europäische Rechtsakademie ERA, Ihmisoikeuksia ja demokratisointia käsittelevä Euroopan yliopistojen välinen keskus, Euroopan erityisopetuksen kehittämiskeskus sekä Eurooppa-koulutuksen kansainvälinen keskus) - Toimi 2: tuki koulutusalalla Euroopan laajuisesti toimiville eurooppalaisille yhdistyksille - Toimi 3A: tuki opetukselle, tutkimukselle ja keskustelulle osana Euroopan yhdentymistä käsittelevää korkeakouluopetusta korkea-asteen koulutuslaitoksissa Jean Monnet -toimen kautta - Toimi 3B: tuki toimille, jotka tukevat Koulutus 2010 -työohjelmassa asetettuja tavoitteita, käyttäen avointa koordinointimenetelmää - Toimi 3C: tuki kansallisten tuomarien koulutukselle eurooppaoikeuden alalla. Päätöksen voimassaolo päättyi 31. joulukuuta 2006. Ohjelman toimet ovat saaneet uudet oikeusperustat, eivätkä ne kaikki enää ole yhden ja saman ohjelman osia. ULKOPUOLISEN ARVIOINNIN SISÄLTÖ JA MENETELMÄT Arvioinnin sisältö Arviointiin ja vaikutustenarviointiin liittyviä palveluja koskevasta puitesopimusta järjestetyn tarjouspyynnön perusteella valittiin ohjelmapäätöksen ulkopuolisen loppuarvioinnin tekijäksi joulukuussa 2006 ECOTEC Research and Consulting Ltd. Arvioinnissa tarkasteltiin kaikkia ohjelmapäätöksen kattamia toimia vuonna 2004 alkaneella ja vuonna 2006 päättyneellä ohjelmakaudella. Koska ohjelmapäätökseen perustuvilla toimilla oli erilaisia tavoitteita ja edunsaajia, arvioinnissa tarkasteltiin toimia erikseen ja esitettiin toimikohtaisia päätelmiä ja suosituksia. Menetelmät Ohjelman jälkiarviointi tehtiin joulukuun 2006 ja kesäkuun 2007 välillä. Arvioinnissa käytettiin asiakirjoihin perustuvia tutkimuksia, laajoja sidosryhmäselvityksiä sekä perusteellisia haastatteluja. Menetelmien valintaan vaikutti ohjelman määrärahojen vaihteleva taso. Niinpä toimesta 1 kerättiin tietoja enemmän kuin muista toimista – varsinkin toimi 2 jäi tässä suhteessa selvästi muista. ARVIOIJAN HAVAINNOT JA SUOSITUKSET: TOIMI 1 – TUKI TIETYILLE LAITOKSILLE Ohjelmapäätöksen toimen 1 mukaisella yhteisön avustuksella voitiin myöntää toiminta- ja hallintokustannuksiin suunnattavaa tukea seitsemälle erikseen nimetylle laitokselle, jotka edistävät yleisen eurooppalaisen edun mukaisia tavoitteita. Nämä seitsemän laitosta voidaan jakaa kolmeen ryhmään: 1) laitokset, jotka ovat erikoistuneet Euroopan yhdentymistä painottavaan koulutukseen tai tutkimukseen (College of Europe, yliopistollinen Eurooppa-instituutti, Julkisen hallinnon Eurooppa-instituutti, Europäische Rechtsakademie ERA sekä Eurooppa-koulutuksen kansainvälinen keskus), 2) ihmisoikeuksia ja demokratisointia käsittelevä Euroopan yliopistojen välinen keskus ja 3) Euroopan erityisopetuksen kehittämiskeskus. Erikseen nimetyt laitokset, jotka ovat erikoistuneet Euroopan yhdentymistä painottavaan koulutukseen ja tutkimukseen Toimen 1 yhteydessä luetelluista laitoksista viisi on erikoistunut Euroopan yhdentymistä painottavaan koulutukseen tai tutkimukseen: - College of Europe (Bruggen ja Natolinin laitokset) painottaa Euroopan yhdentymistä koskevia jatko-opintoja (maisterintutkinto). - Firenzen yliopistollinen Eurooppa-instituutti EUI tarjoaa tilaisuuksia tohtorintutkintoon johtavaan ja sen jälkeiseen tutkimukseen historiassa sekä oikeus-, talous-, valtio- ja yhteiskuntatieteissä. - Maastrichtissa toimiva julkisen hallinnon Eurooppa-instituutti EIPA tarjoaa pääasiassa ammattikoulutukseen, soveltavaan tutkimukseen ja konsultointiin liittyviä palveluja EU-maiden ja ehdokasmaiden julkishallinnolle ja EU:n toimielimille. - Trierissä toimiva Europäische Rechtsakademie ERA edistää eurooppaoikeuden tuntemusta ja ymmärtämistä sekä siihen liittyviä hyviä toimintamalleja järjestämällä koulutusta ja keskustelutilaisuuksia oikeuden alalla toimiville. - Nizzassa toimiva Eurooppa-koulutuksen kansainvälinen keskus CIFE järjestää Eurooppa-asioihin ja federalismiin liittyviä opinto-ohjelmia eri puolilla Eurooppaa. Arvioijan havainnot Koska Euroopan yhdentymistä, EU-lainsäädäntöä ja EU:n politiikkaa olisi selvästikin tehtävä paremmin tunnetuksi, arvioija korostaa tuettujen laitosten harjoittaman koulutus- ja tutkimustoiminnan suurta merkitystä . Arvioija painottaa laitoksista valmistuneiden erityisen onnistunutta sijoittautumista työmarkkinoille samoin kuin laitosten todellista tarvetta antaa täydennyskoulutusta henkilöille ja viranomaisille, jotka toimivat EU:n lainsäädännön ja politiikan soveltamisen ja täytäntöönpanon parissa. Tarkastellessaan laitosten vaikuttavuutta tulosten aikaansaamisessa arvioija pani merkille, että laitosten entiset opiskelijat olivat erittäin tyytyväisiä: oppilaitoksessa vietetty aika oli selvästi lisännyt heidän tietojaan EU:n lainsäädännöstä ja politiikasta (ja parantanut kielitaitoa), mikä oli parantanut heidän työnäkymiään tai lisännyt heidän työtehoaan. Arvioija on tyytyväinen laitosten toiminnan tehokkuuteen ja kiinnittää erityisesti huomiota siihen, kuinka harvalta College of Europen Master-opiskelijoista tutkinto jäi suorittamatta. Arvioija nostaa esiin myös tohtorintutkinnon suorittaneiden suuren määrän yliopistollisessa Eurooppa-instituutissa. Arvioijan tärkeimmät suositukset ja komission kommentit Arvioija esittää 18 suositusta, jotka liittyvät edellä mainittuihin viiteen laitokseen. Jotta suosituksia voitaisiin käsitellä systemaattisesti, ne jaoteltiin uudelleenmuotoiltuina seuraaviin pääryhmiin. Komission kommentit on kursivoitu. 1) Laitosten profiili: Arvioijan mukaan joidenkin laitosten (etenkin ERAn) profiilia olisi tarkistettava, jotta voitaisiin kehittää niiden keskinäistä täydentävyyttä, hyödyntää kunkin erityisiä vahvuuksia ja välttää päällekkäisyyksiä. Komissio on suosituksesta samaa mieltä ja on jo ryhtynyt tarkastelemaan nimettyjen laitosten keskinäistä täydentävyyttä. Komissio jatkaa omaksumallaan linjalla, jonka mukaan turhien päällekkäisten toimien rahoittamista vältetään. 2) Laitosten sisäinen seuranta ja arviointi: Arvioija suosittelee, että jotkin nimetyistä laitoksista (etenkin CIFE ja EIPA) omaksuisivat järjestelmällisemmän otteen sisäisiin järjestelyihinsä, joilla ne seuraavat ja arvioivat koulutustoimiensa laatua ja merkityksellisyyttä. CIFEn olisi analysoitava järjestelmällisemmin eri toimiensa tavoitteita ja keskinäistä johdonmukaisuutta ja selvitettävä analyysin tulosten pohjalta, voitaisiinko toiminnan kohdentamista terävöittää rationalisoimalla osaa toimista. Komissio hyväksyy suosituksen. Komissio pitää seurannan ja arvioinnin parantamista erittäin tärkeänä. Vuonna 2007 käynnistettiin ensimmäiset siihen tähtäävät toimet, ja komission tarkoituksena on jatkaa asian käsittelyä CIFEn ja EIPAn kanssa vuoden 2008 aikana. 3) Laitosten toimien osallistujakunnan laajentaminen: Arvioijan mukaan laitosten (etenkin EIPAn ja EUI:n) olisi pyrittävä saamaan lisää hakemuksia ja osallistujia maista, joista niitä nykyisin saadaan vain vähän. Komissio on halukas osallistumaan analyysiin, jolla selvitetään syitä siihen, että jotkin kansallisuudet saattavat olla aliedustettuina laitosten toiminnassa. Tilanteen korjaamiseksi olisi komission mukaan pyrittävä mahdollisimman laajaan tiedottamiseen. 4) Laitosten henkilöstöpolitiikka: Arvioija suosittelee, että College of Europe vahvistaa pysyvää opetushenkilöstöään ja että EUI ryhtyy lisätoimiin olennaisen henkilökunnan palkkaamiseksi ja säilyttämiseksi etenkin taloustieteen alalla. Komissio huomauttaa, että strategiset henkilöstöpoliittiset päätökset kuuluvat edunsaajille ja ettei komissio aio puuttua niihin. Komissio kuitenkin lupaa keskustella asiasta laitosten kanssa oman roolinsa rajoissa aina kun se on tarkoituksenmukaista. 5) Laitosten rahoitus: Arvioija suosittelee etenkin CIFElle, että se selvittää vaihtoehtoisia rahoitusmalleja osalle ydintoiminnan ulkopuolisia toimintojaan. ERAn olisi puolestaan hyvä selvittää, olisivatko jotkin yrittäjyyttä paremmin edistävät vaihtoehtoiset rahoitusjärjestelyt toteuttamiskelpoisia. Komissio on korostanut tämän asian merkitystä CIFElle useaan otteeseen, ja CIFE on asiasta perillä. Komissio on halukas myös selvittämään vaihtoehtoisia rahoitusjärjestelyjä, jotka edistäisivät ERAn yrittäjyystoimintaa. Ihmisoikeuksia ja demokratisointia käsittelevä Euroopan yliopistojen välinen keskus Ihmisoikeuksia ja demokratisointia käsittelevä Euroopan yliopistojen välinen keskus EIUC on 41:n kaikista EU:n jäsenvaltioista tulevan korkeakoulun muodostama monitieteellinen keskus, jonka keskustoimipaikka on Venetsiassa. Sen ykkösohjelma on ihmisoikeuksia ja demokratisointia käsittelevä eurooppalainen master-kurssi EMA, joka on luonteeltaan ainutlaatuisen kansainvälinen. Arvioijan havainnot Arvioija korostaa EIUC:n suurta merkitystä ainutlaatuisena verkostona, joka kokoaa yhteen Euroopan johtavia ihmisoikeusasiantuntijoita lukuisista tiedemaailman organisaatioista ja tarjoaa sellaisen erilaisten näkökulmien kirjon, jota yksikään yksittäinen tiedekunta ei voi tarjota. EMA-kurssin erityinen merkitys piilee sen monitieteellisyydessä, ainutlaatuisessa teorian ja käytännön yhdistelmässä sekä laajassa verkostoitumisessa tällä alalla, jolla on ratkaisevaa merkitystä sekä Euroopalle että muulle maailmalle. Tarkastellessaan EIUC:n vaikuttavuutta arvioija toteaa, että opiskelijat ovat erittäin tyytyväisiä ja että ihmisoikeuksiin liittyvät tutkimustoimeksiannot ja korkeatasoiset tieteelliset julkaisut ovat lisääntyneet. Valtaosa osallistujista kertoi EMA-kurssin selvästi parantaneen heidän urakehitystään. Lisäksi on mainittava laitoksen merkittävä panos eurooppalaisten ihmisoikeus- ja demokratisointikysymysten tekemisessä tunnetuksi poliitikkojen ja muiden päättäjien sekä kansalaisjärjestöjen keskuudessa. Tehokkuudesta todetaan, että EIUC:n uusi hallintorakenne on toimiva. EIUC:n ja EMA-ohjelman rakenteen vuoksi hallintojärjestelyt ovat kuitenkin mutkikkaita: EIUC:n henkilökunta on tekemisissä 41 muun laitoksen henkilökunnan kanssa. Yksi tärkeimmistä EIUC:n aiemmista ongelmista on liittynyt rahoituspohjan vakauteen. Ongelma on kuitenkin hiljattain ratkaistu vuosien 2007–2013 rahoitusnäkymien puitteissa. Arvioijan tärkeimmät suositukset ja komission kommentit Arvioija osoittaa EIUC:lle seitsemän suositusta. Jotta suosituksia voitaisiin käsitellä systemaattisesti, ne jaoteltiin uudelleenmuotoiltuina seuraaviin pääryhmiin. Komission kommentit on kursivoitu. 1) EIUC:n profiili, rakenne ja budjetti: Arvioijan mukaan olisi hyvä selvittää, kannattaisiko EMA-ohjelman järjestämisessä mukana olevaa verkostoa yksinkertaistaa. EIUC:n pitäisi pyrkiä selkeyttämään EMA-ohjelman ulkopuolista profiiliaan. Verkoston yksinkertaistaminen on haastava tehtävä, kun EMA-ohjelmassa on mukana 41 korkeakoulua. Hallintorakenteesta on kuitenkin pyritty tekemään toimivampi. Komissio on samaa mieltä siitä, että EIUC voisi selvittää keinoja laajentaa EMA-ohjelman ulkopuolista toimintaansa. Lisäksi komissio on kehottanut EIUC:tä monipuolistamaan ulkoista rahoitustaan ja keventämään niin riippuvuuttaan EU-rahoituksesta. 2) EIUC:n henkilöstöpolitiikka: Arvioijan mukaan EIUC:n tutkimuskapasiteettia voitaisiin vahvistaa pysyvällä henkilökunnalla. Komissio hyväksyy suosituksen. Sen toteuttamiseen tarvitaan kuitenkin vakaata ulkoista rahoitusta. 3) EIUC:n suhtautuminen tutkinnon suorittaneisiin: Arvioija suosittelee, että Fellowship-ohjelman valinnat tehdään nykyistä aikaisemmin ja että EIUC seuraa tarkemmin tutkinnon suorittaneiden työllistymistä. Komissio myöntää, että Fellowship-ohjelman valinnat voitaisiin tehdä nykyistä aikaisemmin. Aikaistaminen riippuu kuitenkin erinäisistä sidosryhmistä (kuten EU:n puheenjohtajavaltioista) ja niiden päätöksentekoprosessista. Entisillä opiskelijoilla on yhdistys, joka voisi auttaa EIUC:tä seuraamaan tutkinnon suorittaneiden työllistymistä. Yhdistys on parhaillaan kehittämisvaiheessa: kaikille EMA-kurssin suorittaneille on hiljattain lähetetty kyselylomake, jolla kerätään runsaasti erilaisia tietoja mm. työllistymisestä. 4) EIUC:n toimien osallistujakunnan laajentaminen: Arvioija suosittelee, että EIUC järjestää tapahtumia uusissa jäsenvaltioissa ja pyrkii saamaan näiden maiden korkeakouluja osallistumaan ohjelmaansa. Komissio toteaa, että EIUC on ottanut asian hoitaakseen jo vuosien 2007–2008 avustuksen yhteydessä pääasiassa järjestelemällä avustusmäärärahoja uudelleen. Euroopan erityisopetuksen kehittämiskeskus Odensessa toimiva Euroopan erityisopetuksen kehittämiskeskus pyrkii parantamaan erityisopetusta tarvitseville suunnattua koulutuspolitiikkaa ja käytännön toimintaa. Se painottaa mm. yhtäläisiä mahdollisuuksia, saavutettavuutta, kaikille yhteistä koulutusta ja koulutuksen laatua. Arvioijan havainnot Keskuksen toimien merkitystä tarkastellessaan arvioija korostaa sitä panosta, jolla keskus tehostaa jäsenmaidensa opetusministeriöiden yhteistyötä tarjoamalla niille foorumin, jolla voidaan käsitellä herättäviä erityisopetukseen liittyviä vaikeita kysymyksiä. Keskuksen vaikuttavuus näkyy etenkin siinä, miten se tekee erityisopetukseen liittyvien Euroopan tason kysymyksiä tunnetuksi poliitikkojen ja muiden päättäjien, kansalaisjärjestöjen ja kansalaisten piirissä. Keskus on lisäksi vaikuttanut merkittävästi valtakunnallisen, alueellisen ja paikallisen erityisopetuspolitiikan parantumiseen eri maissa. Se tarjoaa ainutlaatuisen yleiseurooppalaisen viitekehyksen sellaisten oppilaiden osallistamiselle, joilla on erityisiä tarpeita. Arvioijan tärkeimmät suositukset ja komission kommentit Arvioija osoittaa keskukselle viisi suositusta. Jotta suosituksia voitaisiin käsitellä systemaattisesti, ne on jaoteltu uudelleenmuotoiltuina seuraaviin pääryhmiin. Komission kommentit on kursivoitu. 1) Keskuksen yhteistyö muiden tahojen kanssa : Arvioija suosittelee, että keskus selvittää mahdollisuuksia tiivistää yhteistyötä sen ydinaloilla toimivien asiantuntijoiden kanssa ja käynnistää yhteistyöhankkeita muiden organisaatioiden kanssa. Komission tavoitteena on, että sen myöntämät varat saavat aikaan mahdollisimman paljon synergiaetuja, ja siksi se edistää keskuksen ja asiantuntijoiden ja ulkoisen organisaatioiden yhteistyötä. 2) Keskuksen viestintä- ja tiedotustoiminta: Arvioija suosittelee, että keskus tehostaa tiedottamista toiminnastaan ja tuloksistaan eri maissa hyödyntämällä jäsenkuntaansa ja uusia tiedottamismenetelmiä. Lisäksi sen olisi parannettava viestintäänsä komission kanssa. Komissio aikoo vuodesta 2008 lähtien yhdessä keskuksen kanssa parantaa tiedotustoimintaa, myös kansallisella tasolla. Keskuksen ja komission keskinäinen viestintä parantui selvästi vuonna 2007 eli arviointijakson (2004–2006) jo päätyttyä. ARVIOIJAN HAVAINNOT JA SUOSITUKSET: TOIMI 2 – TUKI KOULUTUSALALLA EUROOPAN LAAJUISESTI TOIMIVILLE YHDISTYKSILLE Ohjelmapäätöksen toimen 2 mukaisilla yhteisön avustuksilla voitiin myöntää tiettyihin toiminta- ja hallintokustannuksiin suunnattavaa tukea koulutusalalla Euroopan laajuisesti toimiville yhdistyksille, joilla on jäseniä vähintään 12 EU-maasta. Avustukset myönnettiin vuotuisten ehdotuspyyntöjen perusteella. Arvioijan havainnot Arvioija pitää toimea 2 merkityksellisenä , sillä jokaista Koulutus 2010 -työohjelman strategista painopistealaa on käsitellyt ainakin yksi tuetuista eurooppalaisista yhdistyksistä. Toimen 2 vaikuttavuus näkyy kestävien verkostojen ja rakenteiden rakentamisessa eri puolilta Eurooppaa tulevien sidosryhmien välille, pitkän aikavälin profiloitumisessa sekä politiikan linjaamisessa. Yhtä poikkeusta lukuun ottamatta tuki on arvioijan mukaan saanut aikaan lisäarvoa ja ollut tehokasta . Arvioijan tärkeimmät suositukset ja komission kommentit Arvioija esittää kaksi toimeen 2 liittyvää suositusta. Komission kommentit on kursivoitu. 1) Strategiset tavoitteet: Arvioijan mukaan olisi suositeltavaa arvioida uudelleen, mitä Koulutus 2010 -työohjelman strategisia tavoitteita tästä toimesta rahoitetut yhdistykset käsittelevät. Komissio panee suosituksen merkille ja aikoo muotoilla uudelleen painopisteet ja myöntämiskriteerit ehdotuspyynnössä. 2) Tulokset: Tuettujen yhdistysten kehittämien toimien vaikutusten tehostamista olisi arvioijan mukaan painotettava enemmän. Arvioijan käsityksen mukaan toimessa 2 on keskitytty liian tiukasti verkostojen perustamiseen, ylläpitoon ja laajentamiseen muiden konkreettisten tulosten kustannuksella. Toimen 2 nimenomaisena tavoitteena on nyt ja jatkossakin tuen antaminen Euroopan tasolla verkostoituneiden yhdistysten toiminta- ja hallintomenoja varten. Komissio kuitenkin pitää sekin suotavana, että edunsaajien toimien vaikutuksia tehostetaan, ja selvittää keinoja lisätä konkreettisia tuloksia. ARVIOIJAN HAVAINNOT JA SUOSITUKSET: TOIMI 3A – JEAN MONNET -TOIMI Ohjelmapäätöksen toimesta 3A voitiin tukea Euroopan yhdentymiseen liittyvää korkeakouluopetusta. Toteuttamiskanavana on käytetty Jean Monnet -toimea, jonka tarkoituksena on lisätä tietoa ja tietämystä Euroopan yhdentymiseen liittyvistä kysymyksistä. Sitä varten edistetään asiaan liittyvää opetusta, tutkimusta ja pohdintaa korkea-asteen laitoksissa eri puolilla maailmaa. Vuonna 1990 käynnistetyllä Jean Monnet -toimella tuetaan akateemista huippuosaamista nimittämällä vuotuisten ehdotuspyyntöjen perusteella arvostettuja Jean Monnet -keskuksia ja -oppituoleja. Jean Monnet -professoreja on nyt 60 maassa viidessä maanosassa, ja heidän osaamistaan pääsee hyödyntämään vuosittain 250 000 opiskelijaa. Arvioijan havainnot[2] Arvioija korostaa Jean Monnet -toimen suurta merkitystä siinä, että se edistää EU-kysymysten tuntemusta ja niistä keskustelemista (tämä vastaa komission viestintään ja K-suunnitelmaan liittyviä painotuksia) sekä lisää EU:n näkyvyyttä ehdokasmaissa ja kolmansissa maissa. Lisäksi toimi auttaa rakentamaan asiaan liittyvää koulutusalan kapasiteettia. Toimen vaikuttavuudesta arvioija toteaa, että yhteys Jean Monnet -toimeen on tehokas keino tehdä tunnetuksi Eurooppa-aiheista tutkimusta, parantaa opetuksen laatua ja osallistujayliopistojen mainetta sekä luoda uutta EU:hun liittyvää opetusta. Vaikutukset ovat erityisen näkyviä EU:n ulkopuolisissa maissa. Arvioija huomauttaa lisäksi, että Jean Monnet -toimeen osallistuva korkeakouluhenkilöstö harjoittaa laajasti tietojen levittämistä ja vaihtotoimintaa, mikä kertoo Jean Monnet -toimesta tuettujen toimien kerrannaisvaikutuksista. Jean Monnet -toimen tuoman lisäarvon takana on arvioijan mukaan sen kaksitahoinen luonne: se sekä toimii kipeästi kaivattuna lisätulonlähteenä EU-tutkimusta harjoittaville laitoksille että tarjoaa eräänlaisen laatuleiman, joka pönkittää Jean Monnet -toimintaa harjoittavien laitosten ja niiden johtajien mainetta. Kaksitahoisen luonteensa ansiosta toimi pystyy tuottamaan poikkeuksellisen vaikuttavan kirjon tuloksia ja vaikutuksia suhteellisen vähällä rahalla. Toimi on arvioijan mukaan siksi erittäin tehokas . Sitä paitsi Jean Monnet -toimi kuuluu niihin harvoihin EU-ohjelmiin, jotka ovat avoimia osallistujille koko maailmasta. Se lisää EU:n näkyvyyttä Euroopan ulkopuolella. Arvioijan pääsuositus ja komission kommentit Arvioijan suosituksen mukaan olisi selvitettävä keinoja, joilla Jean Monnet -brändiä tehtäisiin tunnetuksi laajemmin sekä EU:ssa että sen ulkopuolella niin opiskelijoiden kuin muidenkin kansalaisten keskuudessa. Komission kommentit on kursivoitu. Komissio hyväksyy suosituksen. Uudet Jean Monnet -julkaisut ja rakenteilla oleva Jean Monnet -verkkosivusto lisännevät brändin tunnettuutta. Ulkosuhteiden ja viestinnän pääosastoihin luoduilla yhteyksillä pyritään levittämään laajemmalle tietoa Jean Monnet -toimesta olennaisena välineenä pyrkimyksissä tuoda EU lähemmäksi kansalaisia ja parantaa EU:n näkyvyyttä maailmassa. ARVIOIJAN HAVAINNOT JA SUOSITUKSET: TOIMI 3B – TUKI AVOIMELLE KOORDINOINTIMENETELMÄLLE KOULUTUSALALLA Ohjelmapäätöksen toimesta 3B voitiin myöntää yhteisön tukea toimille, jotka edistävät Euroopan koulutusjärjestelmien tulevien tavoitteiden saavuttamista. Toimen yhteydessä on julkaistu ehdotuspyyntöjä tutkimuksia varten, järjestetty asiantuntijatapaamisia ja harjoitettu tiedottamista tarkoituksena tukea jäsenvaltioita Koulutus 2010 -ohjelman tavoitteitten toteuttamisessa avoimen koordinointimenetelmän kautta. Arvioijan havainnot Arvioija pitää toimea 3B merkittävänä ja johdonmukaisena suhteessa Koulutus 2010 -työohjelman tavoitteisiin. Toimen vaikuttavuudesta arvioija toteaa, että tuettujen toimien (etupäässä seminaareja, konferensseja ja julkaisuja) tulosten odotetaan myötävaikuttavan haluttujen tulosten aikaansaamiseen ajan mittaan – etenkin luomalla pysyviä verkostoja eri maiden sidosryhmien välille. Tehokkuudesta arvioija taas toteaa, että kaikki viranomaiset pitävät komission rahoitusta erittäin suurena apuna. Arvioijan tärkeimmät suositukset ja komission kommentit Arvioija esittää kaksi keskeistä suositusta. Komission kommentit on kursivoitu. 1) Tiettyjen jäsenvaltioiden jääminen pois : Arvioija suosittelee, että selvitetään, mikseivät tietyt jäsenvaltiot ole toiminnassa mukana, ja että osallistumisen esteet poistetaan, jos mahdollista. Koulutus 2010 -koordinointiryhmä on keskustellut asiasta. Yhdeksi merkittäväksi syyksi tiettyjen jäsenvaltioiden osallistumattomuudelle esitettiin sitä, että maiden mielestä hakumenettelyt vievät liian paljon aikaa suhteessa rahoitustuen varsin pieneen määrään. Viimeisimmässä ehdotuspyynnössä (nro 27/07, Kansallisten elinikäisen oppimisen strategioiden laatiminen ja toteuttaminen – Koulutus 2010) avustuksen enimmäismäärä on korotettu 100 000 euroon. 2) Uusien sidosryhmien saaminen mukaan: Arvioija suosittelee, että tulevissa ehdotuspyynnöissä painotetaan voimakkaammin projektien puitteissa toteutettavien tapahtumien ja muiden toimien osallistujakunnan laajentamista. Se saattaisi auttaa muuttamaan joissakin piireissä esiintyvää käsitystä, jonka mukaan tapahtumiin ei useinkaan saada mukaan uusia sidosryhmiä. Koulutus 2010 -koordinointiryhmä on keskustellut asiasta. Ryhmän enemmistö ei kannattanut ajatusta, että ehdotuspyyntöjen kohderyhmää laajennettaisiin käsittämään kansallisten ministeriöiden lisäksi muitakin organisaatioita. Viimeisimmässä ehdotuspyynnössä (nro 27/07, Kansallisten elinikäisen oppimisen strategioiden laatiminen ja toteuttaminen – Koulutus 2010) on yhtenä valintakriteerinä se, että kaikissa toimissa pitäisi olla laajasti mukana kaikilta tasoilta keskeisiä sidosryhmiä, jotka edustavat elinikäisen oppimisen strategioiden laatimiseen ja toteuttamiseen osallistuvia tai niihin liittyviä tahoja, kuten poliittisia ja muita päättäjiä, toiminnan toteuttajia ja järjestäjiä sekä työmarkkinaosapuolten, kansalaisyhteiskunnan ja oppijoiden edustajia. ARVIOIJAN HAVAINNOT JA SUOSITUKSET: TOIMI 3 – KANSALLISTEN TUOMARIEN KOULUTUS Ohjelmapäätöksen toimesta 3C voitiin myöntää yhteisön tukea Eurooppa-oikeutta koskevan koulutuksen järjestämiseen ennen kaikkea kansallisille tuomareille. Sitä varten julkaistiin ehdotuspyyntöjä, joiden aiheena oli EU:n kilpailulainsäädäntöä käsittelevän koulutuksen järjestäminen tuomareille. Arvioijan havainnot Arvioija pitää toimea 3C erittäin merkittävänä , kun ajatellaan EU:n kilpailulainsäädännön nykyaikaistamista asetuksella (EY) N:o 1/2003, joka antaa kansallisille tuomioistuimille valtuudet soveltaa EY:n perustamissopimuksen 81 ja 82 artiklaa täysimääräisesti. Arvioija pitää erityisen tärkeänä ja ohjelman tavoitteiden mukaisena, että tuetaan projekteja, joilla vahvistetaan kansallisten tuomareiden oikeudellista yhteistyötä ja annetaan heille koulutusta EY:n perustamissopimuksen 81 ja 82 artiklan täytäntöönpanossa. Toimen vaikuttavuudesta arvioija toteaa käytettävissä olevan näytön perusteella, että ohjelma vaikuttaisi saaneen aikaan tavoitellun vaikutuksen eli että kansalliset tuomarit tuntevat EY:n kilpailulainsäädännön entistä paremmin ja soveltavat etenkin perustamissopimuksen 81 ja 82 artiklaa entistä yhtenäisemmällä tavalla. Toimi 3C on arvioijan mukaan myös saanut tuomarikunnan tietoiseksi siitä, että heidän olisi saatettava EY:n kilpailulainsäädäntöön liittyvät taitonsa ja tietonsa ajan tasalle. Toimella on myös kerrannaisvaikutuksia. Lisäarvoa on tuonut myös kansallisten tuomarien verkottuminen ja keskinäisten yhteyksien parantuminen. Myönnettyjä resursseja (jotka on osoitettu avustuksiin) on arvioijan mukaan käytetty tehokkaasti . Arvioijan pääsuositus ja komission kommentit Arvioija muistuttaa EY:n kilpailulainsäädännön merkityksestä tasapuolisen toimintaympäristön luomisessa EU:n sisämarkkinoille ja suosittelee siksi, että komissio selvittäisi mahdollisuutta antaa entistä jäsennetympää tukea kilpailulainsäädännön parissa toimivien kansallisten tuomarien yhteistyötä varten perustamalla EU:n tasoinen verkosto . Verkoston toimintaan voisivat osallistua kilpailulainsäädännön parissa toimivien tuomarien lisäksi muutkin aiheesta kiinnostuneet. Verkosto tarjoaisi tarvittavaa tietoa kansallisella tasolla annetuista tuomioista. Koska EY:n kilpailulainsäädännön soveltaminen on jo jonkin aikaa ollut hajautettua, tiedot annetuista tuomioista ovat olleet hajanaisia tai niitä ei ole ollut lainkaan saatavissa. Siksi olisi hyvä olla käytössä yhtenäinen väline, jonka avulla tuomarit ja muut oikeusalalla toimijat saavat käyttöönsä tietoja ja voivat vaihtaa näkemyksiä sekä solmia uusia yhteyksiä muissa maissa toimiviin tuomareihin. Taloudellisten näkökohtien vaikutus EY:n kilpailulainsäädäntöön on kasvanut, ja siksi välineestä voisi olla hyötyä myös niihin liittyvien näkemysten ja kokemusten vaihdossa. Komission kommentit suositukseen on kursivoitu. Komissio pitää suositusta hyödyllisenä. Kansallisten tuomarien yhteistyöverkostojen luominen (myös tuomarien näkemystenvaihtoa varten) on kuulunut koulutusohjelman päätavoitteisiin alusta (2002) lähtien, ja näin ollen sitä on edistetty samalla tavoin kuin kansallisten tuomarien kouluttamista koskevaa tavoitetta. Tällaisen yhteistyöverkoston rahoituksesta on kuitenkin tehty hyvin vähän ehdotuksia. Siitä huolimatta on huomattava, että osarahoitusta saaneiden koulutushankkeiden tavoitteisiin kuuluu myös uusien verkostojen luominen osallistujatuomarien välille ja jo toiminnassa olevien verkostojen tukeminen. Edustavin esimerkki jo toimivasta verkostosta, jonka toimintaa on tuettu, on Euroopan kilpailuoikeuden tuomareiden yhdistys AECLJ, joka pyörittää kilpailuoikeustuomareiden verkostoa Lontoosta käsin. Tuomioita koskevien tietojen osalta komissio haluaa kiinnittää huomion verkkosivustoonsa (http://ec.europa.eu/comm/competition/elojade/antitrust/nationalcourts/). Sivustolla julkaistaan kaikki kansallisten tuomioistuinten tuomiot, jotka koskevat EY:n perustamissopimuksen 81 ja 82 artiklan soveltamista. Sivusto pidetään ajan tasalla, ja sieltä löytyvät keskeiset tiedot annetuista tuomioista sekä tuomioiden ei-luottamukselliset versiot. KOMISSION PÄÄTELMÄT Painopisteidensä mukaisesti ja ottaen huomioon arvioinnin tulokset komissio haluaa esittää seuraavat päätelmät siitä, miten Euroopan laajuisesti toimivien koulutusalan organisaatioiden sekä alan yksittäistoimien tukemiseksi perustettu yhteisön toimintaohjelma on toteutettu. Toimi 1 – Tuki tietyille laitoksille Euroopan yhdentymisen tutkimukseen erikoistuneet laitokset Komission mukaan on olennaista jatkaa tuen myöntämistä College of Europelle, Yliopistolliselle Eurooppa-instituutille, Julkisen hallinnon Eurooppa-instituutille ja Europäische Rechtsakademielle, jotta Euroopan kansalaiset sekä jäsenvaltioiden ja EU:n hallintoelimet ja poliittiset päättäjät pääsevät nauttimaan laadukkaasta yleissivistävästä ja ammatillisesta koulutuksesta, tutkimuksesta ja politiikan kannalta merkittävästä pohdinnasta, joita aidosti yleiseurooppalaisissa puitteissa tehtävä yhteistyö voi tarjota. Vuosina 2007–2013 kyseisiä laitoksia tuetaan elinikäisen oppimisen toimintaohjelmaan kuuluvasta Jean Monnet -ohjelmasta.[3] Ihmisoikeuksia ja demokratisointia käsittelevä Euroopan yliopistojen välinen keskus EU pitää demokratian ja ihmisoikeuksien edistämistä koko maailmassa ensisijaisen tärkeänä tehtävänä, ja sen vuoksi komissio katsoo, että on olennaista jatkaa tuen myöntämistä luonteeltaan ainutlaatuisen kansainväliselle ihmisoikeuksia ja demokratisointia käsittelevälle Euroopan yliopistojen väliselle keskukselle etenkin sen ihmisoikeuksiin ja demokratisointiin liittyvän eurooppalaisen master-koulutusohjelman toteuttamista varten. Vuosina 2007–2013 keskukselle myönnetään tukea demokratian ja ihmisoikeuksien maailmanlaajuista edistämistä koskevasta rahoitusvälineestä.[4] Euroopan erityisopetuksen kehittämiskeskus Euroopan erityisopetuksen kehittämiskeskus täyttää komission mielestä erittäin merkityksellisen tehtävän tarjotessaan eurooppalaisen foorumin erityisopetusta koskevalle yhteistyölle ja innovaatiotoiminnalle. Komissio katsookin, että keskuksen tukemista on jatkettava. Vuosina 2007–2013 Euroopan erityisopetuksen kehittämiskeskusta tuetaan elinikäisen oppimisen toimintaohjelmaan kuuluvasta Jean Monnet -ohjelmasta. Toimi 2 – Tuki koulutusalalla Euroopan laajuisesti toimiville yhdistyksille Komissio pitää järkevänä jatkaa tuen myöntämistä koulutusalan eri sidosryhmien välisten pysyvien verkostojen ja rakenteiden luomiseen ja vahvistamiseen. Näin voidaan edistää EU:n koulutusalan painotuksia. Vuosina 2007–2013 tukea myönnetään elinikäisen oppimisen toimintaohjelmaan kuuluvasta Jean Monnet -ohjelmasta. EU:n tuominen lähemmäksi kansalaisia on asetettu prioriteetiksi, ja sen vuoksi komissio pitää hyödyllisenä laajentaa tähän aihealueeseen kuuluvien ehdotuspyyntöjen alaa siten, että mukaan otetaan etenkin sellaiset Euroopan laajuisesti toimivat yhdistykset, jotka työskentelevät Euroopan yhdentymistä käsittelevän koulutuksen parissa. Toimi 3A – Jean Monnet -toimi Komission mukaan on olennaista jatkaa tuen myöntämistä Euroopan yhdentymiseen liittyvälle opetus-, tutkimus-, keskustelu- ja pohdintatoiminnalle eri puolilla maailmaa sijaitsevissa korkeakouluissa. Tavoitteena on lisätä Euroopan kansalaisten tietoja ja tietämystä EU:hun liittyvistä kysymyksistä, parantaa EU:n näkyvyyttä maailmassa sekä antaa poliittisille päättäjille ja kansalaisyhteiskunnan edustajille mahdollisuus hyödyntää ajankohtaisista Euroopan yhdentymiseen liittyvistä kysymyksistä käytävää tieteellistä pohdiskelua. Vuosina 2007–2013 tukea myönnetään elinikäisen oppimisen toimintaohjelmaan kuuluvasta Jean Monnet -ohjelmasta. Komission mielestä Euroopan yhdentymisen asiantuntijoiden Jean Monnet -verkostoa olisi edelleen laajennettava niin EU:ssa kuin sen ulkopuolellakin. Toimi 3B – Tuki avoimelle koordinointimenetelmälle koulutusalalla Komission mukaan on hyödyllistä jatkaa tuen myöntämistä kansallisten viranomaisten Euroopan tasolla tekemälle yhteistyölle, johon kuuluu myös avoin koordinointimenetelmä, ja edistää näin EU:n koulutusalan painotuksia. Vuosina 2007–2013 tukea myönnetään elinikäisen oppimisen toimintaohjelmaan kuuluvasta poikittaisohjelmasta. Toimi 3C – Kansallisten tuomarien koulutus Kun otetaan huomioon kansallisten tuomarien merkittävä rooli EU-lainsäädännön ja etenkin EU:n kilpailulainsäädännön täytäntöönpanossa sekä selkeä tarve lisätä tuomarien koulutusta ja verkottumista tällä alalla, komissio pitää tärkeänä jatkaa tuen myöntämistä kansallisten tuomarien kouluttamiseen kilpailupolitiikan alalla. Vuosina 2007–2013 tukea myönnetään perusoikeuksien ja oikeusasioiden yleisohjelmaan kuuluvasta yksityisoikeutta koskevasta erityisohjelmasta.[5] [1] EUVL L 138, 30.4.2004. [2] Arvioijan havainnot koskevat vain vuotuisten ehdotuspyyntöjen perusteella toteutettuja Jean Monnet -projekteja. Arvioija ei tarkastellut Jean Monnet -huippukonferenssien tai keskustelutilaisuuksien vaikutuksia ja laatua. Tilaisuudet kokoavat yhteen huipputason tiedeväkeä, poliittisia päättäjiä ja kansalaisyhteiskunnan edustajia. [3] Euroopan parlamentin ja neuvoston päätös 2006/1720/EY, tehty 15.11.2006, elinikäisen oppimisen toimintaohjelman perustamisesta (EUVL L 327, 24.11.2006). [4] Euroopan parlamentin ja neuvoston asetus (EY) N:o 1889/2006, annettu 20.12.2006 , demokratian ja ihmisoikeuksien maailmanlaajuista edistämistä koskevasta rahoitusvälineestä (EUVL L 386, 29.12.2006). [5] Euroopan parlamentin ja neuvoston päätös N:o 1149/2007/EY, tehty 25.9.2007, yksityisoikeutta koskevan erityisohjelman perustamisesta vuosiksi 2007–2013 osana perusoikeuksien ja oikeusasioiden yleisohjelmaa (EUVL L 257, 3.10. 2007).